Z A K L J U Č C I

s 4. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 24. siječnja 2014. godine

*Pitanje:*

1. *Da li se laboratorijski tehničar u primarnoj zdravstvenoj zaštiti svrstava u radna mjesta II., III i IV. vrste pod brojem 5. Zdravstveni radnik – na radu s infektima uz dodatak 14% ili pod brojem 9. zdravstveni radnik u PZZ uz dodatak od 8%?*
2. *Da li medicinska sestra na stacionaru, medicinska sestra u palijativi, medicinska sestra u sanitetskoj službi, dispečer u sanitetu i primalja u sklopu stacionara s rodilištem, spadaju pod točku 9. podtočku 6.?*
3. *Da li radno mjesto I. vrste zdravstveni radnik u palijativi koji radi 2/3 radnog vremena na terenu spada pod točku 6., kao liječnik specijalist u hemodijalizi?*
4. *Koji je dodatak koji bi pripadao anesteziologu u stacionaru, koji ne radi 2/3 radnog vremena u operacijskoj sali?*
5. *Koji dodaci na plaću pripadaju medicinskim sestrama u specijalističko-konzilijarnoj zdravstvenoj zaštiti u domu zdravlja?*
6. *Da li se specijalist medicinske biokemije i laboratorijske medicine u primarnoj zdravstvenoj zaštiti svrstava u radna mjesta I. vrste pod brojem 6. Zdravstveni radnik u poliklinici i domu zdravlja na poslovima specijalističko-konzilijarne zdravstvene zaštite uz dodatak 10% i položaje I., II. i III. vrste pod brojem 4. Voditelj tima uz dodatak 4% više u odnosu na dodatak koji dobivaju zdravstveni radnici u tom timu?*

**Zaključak broj 16:**

1. **Povjerenstvo upućuje na Zaključak broj 6 točku c) s 1. sjednice Povjerenstva.**
2. **Medicinska sestra na stacionaru, medicinska sestra u palijativi, medicinska sestra u sanitetskom prijevozu i dispečer u sanitetu imaju pravo na dodatak na plaću s osnova posebnih uvjeta rada od 8%.**

**Primalja koja ima sklopljen ugovor o radu za radno mjesto u sklopu stacionara s rodilištem ima pravo na dodatak na plaću s osnova posebnih uvjeta rada od 18%.**

1. **Zdravstveni radnik koji ima sklopljen ugovor o radu za radno mjesto I. vrste za rad u palijativi doma zdravlja ima pravo na dodatak na plaću s osnova posebnih uvjeta rada od 8%.**
2. **Anesteziolog u stacionaru koji ima sklopljen ugovor o radu za radno mjesto anesteziologa, a ne radi 2/3 radnog vremena u operacijskoj sali, ima pravo na dodatak na plaću s osnova posebnih uvjeta rada od 10%.**
3. **Medicinska sestra u domu zdravlja koja ima sklopljen ugovor o radu za obavljanje poslova iz djelatnosti specijalističko-konzilijarne zdravstvene zaštite ima pravo na dodatak na plaću s osnova posebnih uvjeta rada od 8%.**
4. **Specijalist medicinske biokemije i specijalist laboratorijske medicine u primarnoj zdravstvenoj zaštiti svrstavaju se u radna mjesta I. vrste za koja je uvjet preddiplomski i diplomski sveučilišni studij ili integrirani preddiplomski i diplomski sveučilišni studij te imaju pravo na dodatak na plaću s osnova posebnih uvjeta rada od 10%. Ukoliko navedeni radnik obavlja posao kojem pripadaju položajni dodaci I., II. i III. vrste ima pravo i na navedene dodatke sukladno ugovoru o radu**

*Pitanje:*

*Ima li svaki liječnik specijalist radiologije, prema čl. 57. Kolektivnog ugovora za djelatnost zdravstva i zdravstvenog osiguranja, pravo na dodatak od 25% ili samo liječnik specijalist radiologije koji radi na poslovima intervencijskog radiologa?*

**Zaključak broj 17: Liječnik specijalist radiologije koji ima sklopljen ugovor o radu za radno mjesto liječnika specijaliste radiologa ima pravo na dodatak na plaću s osnova posebnih uvjeta rada od 25%.**

*Pitanje:*

*Liječnik specijalist je raspoređen na rad u turnusu s kombinacijom rada nekoliko dana u mjesecu u I smjeni (od 07,30-15-30).*

*Kako rad u I smjeni od 07,30-15,30 sati uključuje 1h i 30 min u vremenu od 14,00-15,30 sati, je li temeljem članka 51. Kolektivnog ugovora radniku za taj 1 sat i 30 min pripada pravo na uvećanje plaće od 10%?*

**Zaključak broj 18: Radnik koji radi u prvoj smjeni nema pravo na dodatak od 10% za rad u drugoj smjeni.**

*Pitanje:*

1. *Budući da Kolektivni ugovor u čl. 61. st 5. određuje „radnike 5 godina pred starosnu mirovinu…ne može se rasporediti u rad noću… bez njihovog pristanka“, dok Zakon o izmjenama i dopunama Zakona o mirovinskom osiguranju (NN 121/10) u čl. 26. određuje „iznimno od čl. 30. Zakona o mirovinskom osiguranju, pravo na starosnu mirovinu stječe osiguranik (žena) kada navrši 15 godina mirovinskog staža i… u 2014. godini – 61 godina života…“, vidljivo je da je u ovoj kalendarskoj godini uvjet za stjecanje prava na starosnu mirovinu za žene starosna dob od 61 godine života, što znači da žene u dobi od 56 godina imaju još 5 godina do ostvarenja na punu starosnu mirovinu.*

*Pitanje glasi: ima li medicinska sestra pravo biti oslobođena noćnog rada u dobi od 56 godina?*

1. *Kolege med. tehničari rade u Operacijskoj Sali kroz jutro, u Ugovoru o radu piše: na Klinici za Kirurgiju u Operacijskoj Sali, dobiju 5 dana godišnjeg odmora iz čl. 35. St. „e“, a primaju dodatak na plaću kao da rade na bolničkom odjelu od 14%.*

*Pitanje glasi: imaju li medicinski tehničari koji rade u Operacijskoj Sali pravo na dodatak od 25%?*

**Zaključak broj 19:**

1. **Svaki radnik kojem nedostaje 5 godina radnog staža do pune starosne mirovine ne može se rasporediti na rad noću bez pisanog pristanka. Za svakog radnika se pojedinačno određuje kada je navedeni uvjet ispunjen.**
2. **Medicinski tehničar koji ima sklopljen ugovor o radu za radno mjesto u operacijskoj sali ima pravo na dodatak na plaću s osnova posebnih uvjeta rada od 25%.**

*Pitanje:*

1. *Odredbom čl. 54. uređena je pripravnost. Kako postupiti u slučaju kad je radnik u tijeku pripravnosti radnim danom po pozivu pacijenta došao u ustanovu i proveo dva sata na radnom mjestu obavljajući poslove svog radnog mjesta (specijalist epidemiolog)?*
2. *Da li se naknada za pripravnost utvrđuje u visini 3% osnovne plaće za 16 sati radnim danom + 2 sata prekovremeni rad, ili se naknada za pripravnost utvrđuje u visini 3% osnovne plaće za 14 sati radnim danom, a 2 sata se obračunavaju kao prekovremeni rad?*

**Zaključak broj 20:**

1. **Povjerenstvo upućuje na Zaključak broj 8 s 1. sjednice Povjerenstva.**
2. **Naknada za pripravnost određuje se od osnovne plaće radnika sukladno radnom mjestu specijaliste epidemiologa.**

*Pitanje:*

*U našoj ustanovi radnicima koji rade u turnusima, sati odrađeni na blagdan i neradni dan u smislu Zakona o blagdanima, spomendanima i neradnim danima u Republici Hrvatskoj i dan Uskrsa ubrajaju u mjesečnu redovitu satnicu i plaćeni su sukladno Kolektivnom ugovoru.*

*Iz navedenoga je razvidno da se odrađeni sati prema rasporedu radnog vremena na blagdan ili neradni dan u smislu Zakona o blagdanima i neradnim danima i dan Uskrsa evidentiraju kako je to propisano Kolektivnim ugovorom.*

*Međutim, u slučaju kada radnik u dane blagdana ili neradne dane ne radi, jer po rasporedu rada te dane nije trebao raditi, budući mu je to dan tjednog odmora ili slobodan dan, za te dane mu se ne isplaćuje naknada plaće niti mu se ti dani evidentiraju u mjesečnu evidenciju rada.*

*Dakle, da li ustanova ispravno evidentira radno vrijeme, u slučaju kada radniku koji u dane blagdana ili neradne dane ne radi, jer po rasporedu rada te dane nije trebao raditi (budući mu je to dan tjednog odmora ili slobodan dan), i za te dane mu se ne isplaćuje naknada plaće niti mu te dane evidentira u mjesečnu evidenciju rada?*

**Zaključak broj 21:**

**Radnik koji radi u dane blagdana, neradnih dana i na dan Uskrsa ima pravo na plaću uvećanu za 150% prema stvarno odrađenim satima.**

**Radnik koji radi u smjenama, odnosno u turnusu, ima pravo na naknadu plaće za blagdan koji pada u razdoblju njegovog korištenja godišnjeg odmora, plaćenog dopusta ili korištenja slobodnih dana, a nema pravo na naknadu plaće za blagdan kad mu blagdan pada u dan tjednog odmora, kao što ni ostali radnici nemaju pravo na naknadu plaće za blagdan koji pada u dane tjednog odmora.**

**U evidenciju rada radniku se evidentiraju sati koje je odradio za vrijeme blagdana.**

*Pitanje:*

1. *Uvećanje plaće s osnova posebnih uvjeta rada – Odredbom članka 57. Kolektivnog ugovora propisan je popis radnih mjesta i poslova zdravstvenih i nezdravstvenih radnika koji imaju pravo na dodatak. U našoj je ustanovi zaposlen Pomoćni radnik u laboratoriju na Službi za kliničku mikrobiologiju (koji rade s infektima) na radnom mjestu Pomoćni radnik u laboratoriju, radno mjesto IV vrste, nezdravstveni radnik. U opisu radnog mjesta stoji da Pomoćni radnik u laboratoriju obavlja poslove pranja laboratorijskog posuđa i sterilizacije i ostale pomoćne poslove po nalogu voditelja odsjeka , voditelja službe (odjela) i ravnatelja. S obzirom da je radno mjesto Pomoćni radnik u laboratoriju na Službi za kliničku mikrobiologiju i da se radi s infektima i da ostali radnici na Službi za kliničku mikrobiologiju ostvaruju pravo na posebne uvjete rada u visini od 14%, postavljamo upit: Koji dodatak (7% ili 14%) pripada Pomoćnom radniku u laboratoriju na Službi za kliničku mikrobiologiju s obzirom da radi s infektima, a nije zdravstveni radnik?*
2. *Odredbom članka 68. Kolektivnog ugovora uređeni su položajni dodaci na radnim mjestima i poslovima. Isto tako uređeno je da se položajni dodatak ne primjenjuje na radnike kojima je koeficijentom složenosti poslova utvrđen položajni dodatak kao sastavni dio koeficijenta.*

*Uredbom o izmjenama i dopunama Uredbe o nazivima radnih mjesta i koeficijentima složenosti poslova u javnim službama je uređeno da zdravstveni radnik u zavodima za javno zdravstvo zaposlen na RM II vrste ostvaruje koeficijent od 1,164. Prethodno navedeni radnici imenovani su na položaj II vrste – glavna sestra, zdravstveni i nezdravstveni radnik – voditelj odjela i ostvaruju koeficijent 1,164.*

1. *Da li prethodno navedeni ostvaruju pravo na dodatak od 12% više u odnosu na dodatak za uvjete rada koji dobivaju zdravstveni radnici u tom odjelu, s obzirom da im se imenovanjem na položaj ne uvećava koeficijent?*
2. *U svezi s visinom dodataka, da li prethodno navedenim radnicima pripada dodatak u visini od 12% više od prosjeka dodataka koje ostvaruju radnici na tom odjelu (npr. prosjek dodataka je 9, da li onda radnik na položaju II vrste glavna sestra, zdravstveni i nezdravstveni radnik – voditelj odjela ostvaruje pravo na dodatak od 21% (9+12) ili 12% od prosjeka dodataka na tom odjelu (12% od prosjeka dodataka (9%) plus dodatak od 9%?*

**Zaključak broj 22:**

1. **Pomoćni nezdravstveni radnik u laboratoriju koji radi s infektima ima pravo na dodatak na plaću s osnova posebnih uvjeta rada od 14% ako sukladno sklopljenom ugovoru o radu na takvim poslovima radi 2/3 radnog vremena.**
2. **I. Povjerenstvo upućuje na Zaključak broj 4 točku a) s 1. sjednice Povjerenstva.**

**II. Glavna sestra, zdravstveni i nezdravstveni radnik – voditelj odjela (zavoda) ima pravo na dodatak od 12% više od prosjeka dodataka koje ostvaruju zdravstveni radnici na tom odjelu (zavodu).**

*Pitanje:*

*U praonici rublja naše djelatnice i djelatnik peru prljavo rublje koji dolazi s odjela naše bolnice: plahte, navlake za pokrivače, jastučnice, deke, prekrivače za krevete; jastuke, poplune, pidžame i donje rublje pacijenata.*

*U našoj Bolnici tretiramo pacijente od kojih su mnogi u vrlo teškom zdravstvenom stanju.*

*Zbog toga je rublje koje se pere u našoj praonici rublja uprljano mokraćom, izmetom, krvlju, slinom, te je nerijetko ispovraćano.*

*Ističemo i to da na našim odjelima leže pacijenti zaraženi MRSOM, klostridijom, hepatitisom, gljivicama i drugim zaraznim bolestima, te je zbog toga rublje dodatno inficirano.*

*Smatramo da je vrijedno istaknuti i činjenicu da naših petnaest djelatnica i djelatnik mjesečno operu i izglačaju 29 do 30 tona takvog rublja, što godišnje iznosi oko 350 tona.*

*Temeljem gore navedenoga, upućujemo Vam upit:*

*Koliki dodatak za posebne uvjete rada pripada našim kolegicama i kolegi u praonici rublja?*

**Zaključak broj 23: Radnik u praonici rublja ima pravo na dodatak na plaću s osnova posebnih uvjeta rada od 7%.**

Pitanje:

U članku 57. gdje su navedeni dodaci za posebne uvjete rada nema zdravstvenih radnika u laboratoriju. Koji dodatak dati zdravstvenih radnicima koji rade u medicinsko-biokemijskom laboratoriju?

**Zaključak broj 24: Povjerenstvo upućuje na Zaključak broj 6 točku c) s 1. sjednice Povjerenstva.**

*Pitanje:*

1. *Prema članku 35. stavku 1. podstavki e. prema posebnim uvjetima rada, s najmanje 2/3 radnog vremena utvrđeno je da radnici koji rade na radiološko-dijagnostičkim i terapijskim postupcima imaju pravo na 5 radnih dana godišnjeg odmora.*

*Upit: da li to pravo ostvaruju liječnici specijalisti radiolozi koji rade na otvorenim izvorima ionizirajućeg zračenja?*

1. *Prema članku 58. Kolektivnog ugovora pravo na dodatak od 25% ostvaruje liječnik specijalist radiologije-intervencijski radiolog.*

*Upit: da li ovo pravo ostvaruje liječnik specijalist radiolog koji radi u zdravstvenoj ustanovi koja od radiološke opreme raspolaže sa ultrazvučnim aparatom, klasičnim RTG aparatima i CT-om?*

1. *Prema članku 58. Kolektivnog ugovora pravo na dodatak od 20% ostvaruje liječnik specijalist interne medicine-intervencijski gastroenterolog.*

*Upit: da li se intervencijskim gastroenterologom može smatrati liječnik specijalist interne medicine-gastroenterolog ako radi ezofago-gastro-dudenoskopije i kolonoskopije, a ne radi ERCP?*

1. *Prema članku 39. Kolektivnog ugovora radnik ima pravo na plaćeni dopust za određene namjene u trajanju od 7,15 i 10 dana.*

*Upit: da li se u navedenom slučaju radi o radnim danima ili kalendarskim danima (gramatičko tumačenje), budući da su člankom 38. prava na plaćeni dopust navedena u radnim danima?*

1. *U članku 57. Kolektivnog ugovora u popisu radnih mjesta i poslova zdravstvenih i nezdravstvenih radnika koji imaju pravo na dodatak kod radnih mjesta II. i III. vrste nisu navedeni prvostupnici i tehničari biokemijsko-hematološkog laboratorija iako su prema ranijem Kolektivnom ugovoru za djelatnost zdravstva i zdravstvenog osiguranja od 5. srpnja 2013. godine bili izrijekom navedeni i utvrđen im je dodatak na uvjete rada od 8%. Kasnije im je po tumačenju Zajedničkog povjerenstva za tumačenje Kolektivnog ugovora dodatak povećan na 12% - rad s infektima. Unatoč pravnoj praznini prilikom utvrđivanja dodataka na uvjete rada prema novom Kolektivnom ugovoru dan im je dodatak od 8%.*

*Upit: da li radnicima prvostupnicima i tehničarima biokemijsko-hematološkog laboratorija pripada dodatak na uvjete rada od 14% kao rad s infektima?*

1. *U članku 57. Kolektivnog ugovora za djelatnost zdravstva i zdravstvenog osiguranja u popisu radnih mjesta i poslova zdravstvenih i nezdravstvenih radnika koji imaju pravo na dodatak kod radnih mjesta II. i III. vrste nisu navedeni inženjeri i tehničari na servisnom održavanju aparata za hemodijalizu. Prema ranijim tumačenjima Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja bio im je priznat dodatak na uvjete rada od 12% - rad s infektima.*

*Upit: da li inženjerima i tehničarima na hemodijalizi kao nezdravstvenim radnicima (2/3 radnog vremena) pripada pravo na dodatak na uvjete rada u visini od 14% kao rad s infektima?*

1. *Da li radnik koji je pripravan, a koji bude pozvan na rad da obavi određeni posao, ostvaruje pravo na putni trošak za dolazak i odlazak na posao i s posla?*

**Zaključak broj 25:**

1. **Radnici koji 2/3 radnog vremena rade na radiološko-dijagnostičkim i terapijskim postupcima imaju pravo na dodavanje 5 radnih dana godišnjeg odmora prema kriteriju posebnih uvjeta rada.**
2. **Povjerenstvo upućuje na Zaključak broj 17 s 4. sjednice Povjerenstva.**
3. **Liječnik specijalist interne medicine – gastroenterolog, ako radi ezofago-gastrodudenoskopije i kolonoskopije, a ne radi ERCP, ima pravo na dodatak na plaću s osnova posebnih uvjeta rada od 20%.**
4. **Povjerenstvo upućuje na Zaključak broj 15 točku b) s 3. sjednice Povjerenstva.**
5. **Prvostupnici i tehničari u laboratoriju imaju pravo na dodatak s osnova posebnih uvjeta rada sukladno Zaključku broj 6 točki c) s 1. sjednice Povjerenstva.**
6. **Inženjeri i tehničari na hemodijalizi kao nezdravstveni radnici imaju pravo na dodatak na plaću s osnova posebnih uvjeta rada s infektima od 14%.**
7. **Radnik koji je pripravan, a koji bude pozvan na rad da obavi određeni posao, ne ostvaruje pravo na putni trošak za dolazak i odlazak na posao i s posla.**